Národná rada Slovenskej republiky


IX. volebné  obdobie

 Č: KNR-VHZ-4763/2026-9



1250a
S p o l o č n á   s p r á v a

výborov Národnej rady Slovenskej republiky o výsledku prerokovania návrhu poslanca Národnej rady Slovenskej republiky Daniela KARASA na vydanie zákona, ktorým sa mení a dopĺňa zákon č. 142/2024 Z. z. o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 1250) v druhom čítaní


	
	Výbor Národnej rady Slovenskej republiky pre hospodárske záležitosti ako gestorský výbor k návrhu poslanca Národnej rady Slovenskej republiky Daniela KARASA na vydanie zákona, ktorým sa mení a dopĺňa zákon č. 142/2024 Z. z. o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 1250) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.


I.

Národná rada Slovenskej republiky uznesením č. 1428 zo 16. apríla 2026 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky a
	Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.


II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).


III.

Výbor Národnej rady Slovenskej republiky pre hospodárske záležitosti uznesením č. 270          z 21. mája 2026 odporúčal Národnej rade Slovenskej republiky návrh zákona schváliť.

Ústavnoprávny výbor Národnej rady Slovenskej republiky neprijal uznesenie, keďže návrh uznesenia nezískal súhlas nadpolovičnej väčšiny prítomných  poslancov podľa čl.  84 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996  Z.  z. o  rokovacom poriadku Národnej rady Slovenskej republiky v znení neskorších predpisov. 

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

V čl. II sa za bod 2 vkladá bod 3, ktorý znie:

„3. V § 19a ods. 12 sa za slovo „úloh“ vkladajú slová „Ministerstva obrany Slovenskej republiky,“.

				Odôvodnenie: 
Vzhľadom na vývoj globálneho bezpečnostného prostredia, ktorý má priame i sprostredkované dopady na bezpečnostnú situáciu v členských krajinách Európskej únie, a s tým súvisiace požiadavky Severoatlantickej aliancie na plnenie cieľov v oblasti obranných spôsobilostí jednotlivých členských krajín Severoatlantickej aliancie sa navrhuje rozšírenie výnimky z povinnosti subjektu verejnej správy vypracovať a na svojom webovom sídle zverejniť štúdiu uskutočniteľnosti investície a štúdiu uskutočniteľnosti koncesie, ktorú plánuje uskutočniť, aj na Ministerstvo obrany Slovenskej republiky. Navrhovanou úpravou sa zároveň reflektuje na požiadavky Európskej únie a Severoatlantickej aliancie na skrátenie administratívnych postupov a procesov verejného obstarávania pri projektoch modernizácie ozbrojených síl členských krajín Európskej únie a Severoatlantickej aliancie. Zavedenie predmetnej výnimky je tiež odôvodnené potrebou podriadiť vybrané modernizačné projekty so statusom strategickej investície režimu zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, keďže informácie týkajúce sa obranných kapacít, obrannej infraštruktúry, logistických systémov a plánovania obrany štátu predstavujú významné bezpečnostné záujmy Slovenskej republiky, ktorý je potrebné chrániť pred vyzradením, zneužitím, poškodením, neoprávneným rozmnožením, zničením, stratou alebo odcudzením prostredníctvom ich utajenia.


Výbor NR SR pre hospodárske záležitosti
Gestorský výbor odporúča schváliť

Za čl. II sa vkladá nový čl. III, ktorý znie:

„Čl.  III
Zákon č. 371/2021 Z. z. o významných investíciách v znení zákona č. 26/2025 Z. z. sa mení a dopĺňa takto:

V § 2 písm. e) sa za slovo „územia“ vkladá čiarka a slová „investícia v oblasti energetiky“.

V § 2 písmeno h) znie:
„h)	strategickým územím okrem písmena f) a g) aj súhrn pozemkov, ktoré sú určené na realizáciu investícií v oblasti energetiky alebo územie určené na realizáciu strategickej dopravnej a inžinierskej infraštruktúry celonárodného významu,“.

§ 2 sa dopĺňa písmenom l), ktoré znie:
„l)	investíciou v oblasti energetiky investícia zameraná na výstavbu plynovodu, plynárenského zariadenia distribučnej siete, plynárenského zariadenia prepravnej siete, elektrického vedenia, elektroenergetického zariadenia na výrobu alebo uskladňovanie elektriny s inštalovaným výkonom minimálne 20 MW, elektroenergetického zariadenia prenosovej sústavy, elektroenergetického zariadenia distribučnej sústavy, zariadenia na výrobu tepla s inštalovaným výkonom minimálne 30 MWt, zariadenia na rozvod tepla alebo energetickej infraštruktúry, ktorá slúži na zabezpečenie energetickej bezpečnosti štátu alebo na plnenie záväzkov Slovenskej republiky v oblasti energetiky.“.

§ 3 sa dopĺňa odsekmi 6 a 7, ktoré znejú:
„(6)	Významná investícia je okrem odsekov 1 až 3 a 5 aj príprava strategického územia pre investície v oblasti energetiky, ktorú bude zabezpečovať právnická osoba s priamou alebo nepriamou majetkovou účasťou štátu vo výške viac ako 50 %, ak jej základným účelom sú činnosti v prevažujúcom verejnom záujme a vláda o nej rozhodla, že je vo verejnom záujme.
(7)	Významná investícia je okrem odsekov 1 až 3 a 5 a 6 aj investičný projekt na strategickom území podľa odseku 6, ktorého realizáciu bude zabezpečovať právnická osoba so sídlom na území Slovenskej republiky, ak
a)	investičný projekt je investíciou v oblasti energetiky,
b)	investičné náklady vynaložené na realizáciu investičného projektu sú najmenej 15 miliónov eur,
c)	akceptuje požiadavky vo vzťahu k ochrane životného prostredia1) a
d)	vláda o ňom rozhodla, že je vo verejnom záujme.“.

V § 5 ods. 2 úvodnej vete sa slová „§ 3 ods. 1 a 5“ nahrádzajú slovami „§ 3 ods. 1, 5 a 6“.

V § 5 ods. 3 úvodnej vete sa za slová „ods. 2“ vkladajú slová „a 7“.

V § 5 ods. 3 písm. d) sa na konci čiarka nahrádza bodkočiarkou a pripájajú sa tieto slová: „to neplatí pre investíciu zameranú na výstavbu elektroenergetického zariadenia na výrobu elektriny,“.

V § 7 ods. 5 sa slová „§ 3 ods. 2, 3 a 5“ nahrádzajú slovami „§ 3 ods. 2, 3 a 5 až 7“.

§ 7 sa dopĺňa odsekom 6, ktorý znie:
„(6)	Ak ide o významnú investíciu podľa § 3 ods. 6 alebo 7 a nie je schválený územný plán obce alebo územný plán mikroregiónu alebo ak v schválenom územnom pláne obce, územnom pláne mikroregiónu alebo koncepcii územného rozvoja regiónu nie je územie určené na umiestnenie a realizáciu takejto významnej investície, podkladom na vydanie rozhodnutí orgánov verejnej správy podľa osobitných predpisov,11a) ako aj pre obstaranie územnoplánovacej dokumentácie je osvedčenie. Podnet na obstaranie územnoplánovacej dokumentácie podá držiteľ osvedčenia, na ktorého náklady orgán územného plánovania územnoplánovaciu dokumentáciu obstará. Orgán územného plánovania zabezpečí zosúladenie územnoplánovacej dokumentácie s osvedčením.“.
Poznámka pod čiarou k odkazu 11a znie:
„11a) Napríklad zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov, zákon č. 25/2025 Z. z. Stavebný zákon a o zmene a doplnení niektorých zákonov (Stavebný zákon) v znení neskorších predpisov.“.


Primerane sa upraví názov návrhu zákona. Nasledujúce články sa primerane prečíslujú. 
Nový článok III nadobúda účinnosť 1. júla 2026, čo sa premietne do článku o účinnosti.


Odôvodnenie:
Predkladaný pozmeňujúci návrh vecne súvisí s poslaneckým návrhom zákona, ktorým sa mení a dopĺňa zákon č. 142/2024 Z. z. o mimoriadnych opatreniach pre strategické investície (tlač 1250). Navrhuje sa úprava súvisiaceho zákona o významných investíciách. Ten sleduje identický legislatívny cieľ ako zákon č. 142/2024 Z. z., a to odstraňovanie administratívnych bariér a zrýchlenie realizácie investícií vo verejnom záujme. Návrh precizuje kategóriu investícií v oblasti energetiky a s nimi súvisiacu infraštruktúru strategického územia s cieľom vytvoriť predvídateľný právny rámec na zrýchlenie a administratívne zjednodušenie ich prípravy. Navrhuje sa model, kde právnická osoba s účasťou štátu zabezpečí prípravu strategického územia pre investície v oblasti energetiky, na ktorom následne realizujú investičné projekty konkrétni investori. Vzhľadom na strategický význam a technologickú povahu týchto stavieb sa na ne v prevažujúcom verejnom záujme vzťahuje osobitný režim vo vzťahu k územnému plánovaniu.


Výbor NR SR pre hospodárske záležitosti
Gestorský výbor odporúča schváliť


Gestorský výbor odporúča hlasovať o bodoch 1 a 2 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

návrh poslanca Národnej rady Slovenskej republiky Daniela KARASA na vydanie zákona, ktorým sa mení a dopĺňa zákon č. 142/2024 Z. z. o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (tlač 1250) s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

  	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 278 z 26. mája 2026.
 
Týmto uznesením výbor zároveň poveril spoločného spravodajcu Jaroslava Mega predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava  26. mája 2026



Róbert P u c i
predseda Výboru NR SR 
pre hospodárske záležitosti 

